SK Úradný vestník Európskej únie C 131/3

Oznámenie týkajúce sa antidumpingových opatrení na dovoz polyetyléntereftalátového filmu s pôvodom v Indii a čiastočného opätovného otvorenia predbežného revízneho antidumpingového prešetrovania týkajúceho sa dovozu polyetyléntereftalátového filmu s pôvodom v Indii

2010/C 131/03

Všeobecný súd Európskej únie rozsudkom zo 17. novembra 2009 vo veci T-143/06 zrušil rozhodnutie Rady (ES) č. 366/2006 z 27. februára 2006, ktorým sa mení a dopĺňa nariadenie (ES) č. 1676/2001, ktorým sa ukladá konečné antidumpingové clo na dovoz polyetyléntereftalátového (PET) filmu s pôvodom okrem iného v Indii (1) v rozsahu, v akom ukladá antidumpingové clo MTZ Polyfilms Ltd (ďalej len „MTZ Polyfilms“). Po preskúmaní pred uplynutím platnosti boli opatrenia uložené nariadením (ES) č. 1676/2001 potvrdené nariadením (ES) č. 1292/2007 (2).

Na základe rozsudku zo 17. novembra 2009 už dovoz polyetyléntereftalátového filmu vyrobeného spoločnosťou MTZ Polyfilms do Európskej únie nepodlieha antidumpingovým opatreniam uloženým nariadením (ES) č. 366/2006 a potvrdeným nariadením (ES) č. 1292/2007.

1. Informácia colným orgánom

Konečné antidumpingové clo, ktoré bolo zaplatené podľa nariadenia (ES) č. 366/2006 a nariadenia (ES) č. 1292/2007 na dovoz polyetyléntereftalátového filmu s pôvodom v Indii do Európskej únie, v súčasnosti zaradeného do kódov KN ex 3920 62 19 a ex 3920 62 90, vyrábaného MTZ Polyfilms (doplnkový kód TARIC A031), by malo byť vrátené alebo odpustené. O vrátenie alebo odpustenie je potrebné požiadať vnútroštátne colné orgány v súlade s platnými colnými predpismi. V prípade, že nie je možné primerane predložiť žiadosť podľa uvedených právnych predpisov, pretože konečný termín pre žiadosti už uplynul pred dátumom uverejnenia tohto oznámenia, alebo v prípadoch, keď konečný termín uplynie krátko po uverejnení tohto oznámenia, sa uvedený konečný termín neuplaňuje. Napriek tomu, dovozcovia, ktorých sa toto oznámenie týka, sa týmto vyzývajú, aby predložili svoje žiadosti o náhradu čo najskôr.

Dovoz polyetyléntereftalátového filmu vyrobeného spoločnosťou MTZ Polyfilms do Európskej únie naviac už nepodlieha antidumpingovým opatreniam uloženým nariadením (ES) č. 366/2006 a potvrdeným nariadením (ES) č. 1292/2007.

2. Čiastočné opätovné otvorenie predbežného revízneho antidumpingového prešetrovania

Všeobecný súd prostredníctvom svojho rozsudku zo 17. novembra 2009 zrušil nariadenie Rady (ES) č. 366/2006, pretože sa domnieval, že bolo prijaté na nesprávnom právnom základe. Všeobecný súd sa predovšetkým domnieval, že článok 11 ods. 3 nariadenia Rady (ES) č. 1225/2009 (3) (ďalej len „základné nariadenie“) nemôže byť právnym základom, ktorý umožňuje inštitúciám pri určovaní vývoznej ceny neuplatňovať metodológiu podľa článku 2 ods. 8 a 9 základného nariadenia.

Súdy uznávajú (4), že v prípadoch, kde konanie pozostáva z niekoľkých administratívnych krokov, sa zrušením jedného z týchto krokov neruší celé konanie. Antidumpingové konanie je príkladom takého konania, ktoré pozostáva z viacerých krokov. V dôsledku toho, zrušenie častí antidumpingového nariadenia, ktorým sa ukladá konečné opatrenie, neznamená zrušenie celého postupu pred prijatím príslušného nariadenia. Na druhej strane, podľa článku 266 Zmluvy o fungovaní Európskej únie sú inštitúcie Európskej únie povinné vyhovieť rozsudku Všeobecného súdu zo 17. novembra 2009. Preto majú inštitúcie Únie, s cieľom vyhovieť rozsudku, možnosť odstrániť nedostatky sporného nariadenia, ktoré viedli k jeho zrušeniu (5). Je potrebné poznamenať, že všetky ostatné zistenia uvedené v spornom nariadení, ktoré neboli dotknuté rozsudkom, zostávajú v platnosti.

Komisia sa preto rozhodla opätovne otvoriť predbežné revízne antidumpingové prešetrovanie týkajúce sa dovozu polyetyléntereftalátového filmu s pôvodom, okrem iného, v Indii, s cieľom vykonať uvedené rozhodnutie súdu, pokiaľ ide o spoločnosť MTZ Polyfilms. Ak by spoločnosť MTZ Polyfilms už nepovažovala ostatné aspekty zistení, ktoré viedli k prijatiu nariadenia (ES) č. 366/2006 za platné, vyzýva sa, aby predložila riadne zdôvodnenú žiadosť o prešetrenie v súlade s ustanoveniami článku 11 ods. 3 základného nariadenia.

3. Postup

Keďže Komisia po porade s poradným výborom dospela k záveru, že čiastočné opätovné otvorenie predbežného revízneho antidumpingového prešetrovania je oprávnené, Komisia týmto čiastočne opätovne otvára predbežné revízne antidumpingové prešetrovanie, ktoré sa týka dovozu polyetyléntereftalátového filmu s pôvodom, okrem iného, v Indii, začaté podľa článku 11 ods. 3 základného nariadenia oznámením uverejneným v Úradnom vestníku Európskej únie (6).

Opätovné otvorenie je rozsahovo obmedzené na vykonávanie uvedeného rozsudku, pokiaľ ide o spoločnosť MTZ Polyfilms.

Všetky zainteresované strany sa týmto vyzývajú, aby oznámili svoje stanoviská, predložili informácie a poskytli podporné dôkazy. Tieto informácie a podporné dôkazy musia byť Komisii doručené v lehote stanovenej v bode 4 písm. a).

Komisia okrem toho môže vypočuť zainteresované strany, ak predložia žiadosť, ktorou preukážu, že existujú osobitné dôvody, pre ktoré by mali byť vypočuté. Táto žiadosť sa musí predložiť v rámci lehoty stanovenej v bode 4 písm. b).

4. Lehoty

a) Pre strany, aby sa prihlásili a predložili informácie

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť akékoľvek informácie do 20 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa strana prihlási v uvedenej lehote.

b) Vypočutia

V rámci tej istej 20-dňovej lehoty môžu všetky zainteresované strany takisto požiadať o vypočutie Komisiou.

5. Písomné podania a korešpondencia

Všetky podania a žiadosti predložené zainteresovanými stranami musia byť realizované písomne (nie v elektronickej forme, ak nie je uvedené inak) a musí sa v nich uvádzať názov, adresa, e-mailová adresa, telefónne a faxové číslo zainteresovanej strany. Všetky písomné podania vrátane informácií požadovaných v tomto oznámení a korešpondencie, ktoré zainteresované strany poskytli ako dôverné, sa označia ako „Limited“ (7) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „For inspection by interested parties“.

Adresa Komisie na účely korešpondencie:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Fax +32 22956505

6. Nespolupráca

V prípade, že ktorákoľvek zo zainteresovaných strán odmietne sprístupniť alebo neposkytne potrebné informácie v uvedených lehotách alebo významnou mierou bráni v prešetrovaní, sa môžu v súlade s článkom 18 základného nariadenia vypracovať pozitívne alebo negatívne zistenia na základe dostupných skutočností.

Ak sa zistí, že niektorá zo zainteresovaných strán poskytla nepravdivé alebo zavádzajúce informácie, tieto informácie sa nezohľadnia a podľa článku 18 základného nariadenia sa môžu použiť dostupné skutočnosti. Ak zainteresovaná strana nespolupracuje alebo spolupracuje iba čiastočne a zistenia sa preto zakladajú na dostupných skutočnostiach, môže byť výsledok pre túto stranu menej priaznivý ako v prípade, keby bola spolupracovala.

7. Spracovanie osobných údajov

Je potrebné uviesť, že so všetkými osobnými údajmi zozbieranými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (8).

8. Úradník pre vypočutie

Treba takisto uviesť, že ak sa zainteresované strany domnievajú, že pri uplatňovaní svojich práv na obhajobu majú ťažkosti, môžu sa obrátiť na úradníka pre vypočutie z GR pre obchod. Pôsobí ako kontaktná osoba medzi zainteresovanými stranami a útvarmi Komisie, ktorá v prípade potreby ponúka sprostredkovanie v procesných záležitostiach ovplyvňujúcich ochranu ich záujmov v tomto konaní, najmä v súvislosti s nahliadnutím do spisu, ochranou údajov, predĺžením lehôt a spracovaním písomne a/alebo ústne podaných stanovísk. Ďalšie informácie a kontaktné údaje môžu zainteresované strany nájsť na internetových stránkach úradníka pre vypočutie na webovej lokalite GR pre obchod (http://ec.europa.eu/trade).

(1) Ú. v. EÚ L 68, 8.3.2006, s. 6.

(2) Ú. v. EÚ L 288, 6.11.2007, s. 1.

(3) Ú. v. EÚ L 343, 22.12.2009, s. 51.

(4) Vec T-2/95, Industrie des poudres sphériques (IPS)/Rada (1998), Zb. II-3939.

(5) Vec T-98/95, Industrie des poudres sphériques (IPS)/Rada (2000), Zb. I-08147.

(6) Ú. v. EÚ C 1, 4.1.2005, s. 5.

(7) Toto označenie znamená, že ide výlučne o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie o uplatňovaní článku VI dohody GATT z roku 1994 (antidumpingová dohoda).

(8) Ú. v. ES L 8, 12.1.2001, s. 1.